b'\n_START_ARTICLE_\nKroglasta strela\n_START_PARAGRAPH_\nKroglasta strela, tudi kroglasti blisk, je redek naravni elektri\xc4\x8dni pojav s podobo \xc5\xbeare\xc4\x8de krogle razli\xc4\x8dnih velikosti. Obi\xc4\x8dajno se pojavi ob nevihti, po tem ko strela udari ob tla, in traja dosti dlje kot blisk \xc2\xbbnavadne\xc2\xab\xc2\xa0strele._NEWLINE_Opisi kroglaste strele se razlikujejo od primera do primera. Lahko lebdi v zraku, se vrti okoli svoje osi, nepredvidljivo premika v razli\xc4\x8dnih smereh, v smeri vetra ali proti njej, odskakuje od zgradb, avtomobilov in celo ljudi. V\xc4\x8dasih se brez u\xc4\x8dinka premika skozi trdne materiale, kot so kovine in les, nekateri pa opisujejo uni\xc4\x8dujo\xc4\x8de delovanje, katero naj bi bilo celo smrtonosno za \xc4\x8dloveka. Nekatere kroglaste strele izkazujejo afiniteto do kovin, zato se gibljejo vzdol\xc5\xbe ograj ali elektri\xc4\x8dnih kablov._NEWLINE_So okrogle ali ovalne oblike z nejasnimi, puhastimi robovi. Opisi velikosti segajo od 1-100 cm, pove\xc4\x8dini od 10-20 cm. Po navadi so kroglaste strele rumene, oran\xc5\xbene ali rde\xc4\x8de barve, vendar so opisani tudi drugi odtenki barv. Trajanje pojava je prav tako razli\xc4\x8dno, od ene sekunde do minute in ve\xc4\x8d, svetlost je medtem konstantna. Kroglasta strela po navadi nenadoma izgine, v\xc4\x8dasih tudi z glasnim pokom. Nekateri ljudje ob pojavu opisujejo vonjave, podobno ozonu (O\xe2\x82\x83), \xc5\xbeveplu (S) ali du\xc5\xa1ikovim oksidom (NO\xe2\x82\x93)._NEWLINE_Opisane so bile \xc5\xa1tevilne hipoteze, vendar ima samo hipoteza uplinjenega silicija podporo v meritvah. Hipoteza torej razlaga, da kroglasta strela nastane po udaru strele v tla, zaradi \xc4\x8desar se spojine kremena oz. silicijevega dioksida (SiO\xe2\x82\x82) lo\xc4\x8dijo na kisik (O\xe2\x82\x82) in silicij. Strelo tako sestavlja uplinjen silicij, ki sveti zaradi oksidacije s kisikom. Meritve, opravljene julija 2012, so pokazale, da v emisijskem spektru prevladujejo \xc4\x8drte nevtralnih atomov silicija, kalcija (Ca), \xc5\xbeeleza (Fe), du\xc5\xa1ika in kisika, kar je v nasprotju s strelo, kjer prevladujejo \xc4\x8drte ioniziranega du\xc5\xa1ika. Temperatura kroglaste strele je bila ni\xc5\xbeja od strele, v doti\xc4\x8dnem primeru pa se je krogla gibala s povpre\xc4\x8dno hitrostjo 8,6 m/s. Zaznana so bila tudi nihanja oz. oscilacije v svetlosti ter izsevanem valovanju kisika in du\xc5\xa1ika pri frekvenci 100 Hz, ki so verjetno bila posledica elektromagnetnega polja visokonapetostnega kabla s frekvenco 50 Hz._NEWLINE_Kroglasto strelo se sicer pogosto zamenja z ognjem svetega Elma, ki je popolnoma druga\xc4\x8den pojav.'